Kui kogu see vesi, mis viimastel päevadel mudamolluskeid toitnud on oleks hoopis lumi....      Teate, et meil oleks sel juhul maas ligi poolemeetrine lumekiht?    Varblased hoovis näevad välja nagu hüljatud panninuustikud ja kui ma hakkasin pisut hoolikamalt nende kummalisena tunduvat hüppetehnikat uurima, selgus, et iga kalpsatusega vajusid nende pisikesed paljad jalad mutta ja sellest  järgmise hüppega väljasaamine olnuks vist Münchausenliku patsisikutusmeetodiga pisut hõlpsam olnud.  Viskasin trepilt pool kilo hirssi lihtsalt õuele laiali.    Hirss puuris end mutta.  Kevadel peaks pilti tegema tärkavast hirsiorasest, varblutid oleksid pidanud end terade kättesaamiseks silmini mulda sukeldama.    Viskasin kilo kaerahelbeid lisaks, see jäi vähemalt kättesaadavaks.  Lume imitatsioon, kui aus olla.  Poole tunni pärast olid väikesed mudasõtkujad maa puhtaks  näperdanud.    Hm, mul polegi enam mingit pudrumaterjali kodus.    Äh, puder on niikuinii ülehinnatud, eksju?